หุ้นTUFรูด 6.66%หลังน้ำท่วมภาคใต้
หุ้น TUF จมน้ำรูดแล้ว6.66% หลังน้ำท่วมภาคใต้กระทบแหล่งเลี้ยงกุ้ง ซึ่งเป็นวัตถุดิบของบริษัท ด้านโบรกเกอร์แนะเป็นจังหวะซื้อ
29 มี.ค. 2554

หุ้น TUF จมน้ำรูดแล้ว6.66% หลังน้ำท่วมภาคใต้กระทบแหล่งเลี้ยงกุ้ง ซึ่งเป็นวัตถุดิบของบริษัท ด้านโบรกเกอร์แนะเป็นจังหวะซื้อ
ราคาหุ้นของบริษัทไทยยูเนียน โฟรเซ่น โปรดักส์ (TUF)ปรับตัวลดลงอย่างต่อเนื่องภายหลังจากได้เกิดน้ำท่วมหนักในพื้นที่ภาคใต้ ซึ่งนับจากวันที่ฝนตกอย่างรุนแรงเมื่อวันที่ 25 มี.ค.จนถึงวันนี้(29มี.ค.)
ราคาหุ้นTUFปรับตัวลดลงอย่างต่อเนื่องจากก่อนหน้าที่หุ้นมีทิศทางสดใสจากข่าวดีที่จะได้รับอาสิสงส์เชิงบวกจากทั้งวิกฤตอาหารโลกและสึนามิที่ญี่ปุ่น
อย่างไรก็ตามวันนี้หุ้นTUFลงมาซื้อขายที่ 45.50 บาทลดลง2 บาทหรือ 4.21% และนับจากวันที่  25 มี.ค.ซึ่งราคาหุ้นซื้อขายที่ 48.75 บาท ซึ่งเท่ากับว่าจนถึงขณะนี้ราคาหุ้นได้ปรับตัวลดลงแล้ว 6.66%
บริษัทหลักทรัพย์เอเซียพลัส(ASP) กล่าวว่า  ตั้งแต่ต้นเดือนมี.ค.ราคาหุ้นTUFปรับตัวเพิ่มขึ้นสูงสุด 22% จากคาดกันว่าจะได้ประโยชน์จากสึนามิที่ญี่ปุ่นแต่ทันทีที่เกิดเหตุน้ำท่วมพื้นที่ภาคใต้ ราคาหุ้นปรับตัวลดลงต่อเนื่องถึงตอนนี้ลงมาแล้วกว่า ตอนนี้กว่า 6.66%  
โดยสาเหตุใหญ่ก็มาจากสถานการณ์น้ำท่วมในพื้นที่ภาคใต้ซึ่งครอบคลุมจังหวัดตรัง พัทลุง นครศรีธรรมราช ชุมพร และสุราษฎร์ธานี ซึ่งเป็นแหล่งเพาะเลี้ยงกุ้งขนาดใหญ่ของไทย โดย TUF จัดซื้อวัตถุดิบกุ้งราว 60% ของปริมาณทั้งหมดจากพื้นที่ภาคใต้ตอนล่าง และอีก 40% จากภาคใต้ตอนบนและพื้นที่อื่น 
ทั้งนี้เหตุการณ์ที่เกิดขึ้นได้สร้างความเสียหายต่อพื้นที่เลี้ยงกุ้งในจ.สุราษฎร์ธานีค่อนข้างมาก อีกทั้งในขณะนี้เป็นช่วงที่เกษตรกรเพิ่งเริ่มเลี้ยงกุ้งรอบใหม่อีกครั้ง จึงคาดว่าแนวโน้มราคากุ้งขาวในระยะ 2-3 เดือนข้างหน้าจะปรับตัวเพิ่มขึ้น โดยในปัจจุบันอยู่ที่ระดับ 150 บาท/กก. ซึ่งราคากุ้งขาวที่ปรับตัวสูงขึ้นอย่างรวดเร็วจะส่งผลลบต่อกำไรของ TUF   เนื่องจากมีรายได้จากการขายกุ้งคิดเป็นสัดส่วน 22% ของรายได้รวมและ TUF ไม่มีฟาร์มเลี้ยงกุ้งของตัวเอง
อย่างไรก็ตามฝ่ายวิจัยประเมินว่าผลกระทบจากสถานการณ์ดังกล่าวไม่น่ารุนแรงมากเหมือนในปี 2553 ซึ่งธุรกิจกุ้งได้รับผลกระทบอย่างมาก เพราะบริษัทฯได้ปรับกลยุทธ์การทำสัญญาขายสินค้าล่วงหน้าให้สั้นลง จาก 6 เดือน เหลือเพียง 3 เดือน เพื่อบรรเทาผลกระทบจากความผันผวนของราคาวัตถุดิบ 
ทั้งนี้ฝ่ายวิจัยแนะนำให้รอหาจังหวะเข้าซื้ออีกครั้งในยามที่ราคาย่อตัวแรง คาดว่าจะมีแนวรับสำคัญอยู่ที่ 43.5 บาท โดย มีราคามูลค่าที่เหมาะสมปี 2554 เท่ากับ 73.56 บาท  และคาดว่า    ปี 2554 จะให้ผลตอบแทนเงินปันผลอยู่ที่ระดับ 2.53%